શેરબજારમાં તોફાની વધઘટનો અદ્દભૂત દિવસ રહ્યો હતો. ડીએચએફએલ અંગે જેવી બજારમાં બપોરના 1.07 મીનિટે અફવા આવી કે હાઉસિંગ ફાઇનાન્સ કંપનીઓની આગેવાની હેઠળ શેરબજારમાં ગભરાટ વ્યાપી ગયો અને લોકો વિચારે ત્યાં સુધીમાં સેન્સેક્સ, સ્મોલ કેપ, મિડ કેપ, બેન્કેક્સ, ઓટો આંકમાં 1,000થી વધુ પોઇન્ટના ગાબડાં પડ્યા હતા. ત્યારબાદ રિકવરી પણ એટલી ઝડપી હતી કે લોકોને વિચારવાનો સમય પણ મળ્યો નહોતો. શેરબજારમાં આટલી મોટી અફરાતફરી મોદી સરકારની તરફેણમાં મતદાન થયું ત્યાર પછી પહેલીવાર જોવા મળી હતી. બ્રેક્ઝિટની ઘટનાએ બજાર તૂટ્યું હતું પણ ઇન્ટ્રા ડેમાં આ પ્રકારનું તોફાન નહોતું. શેરોમાં આવેલા ઘટાડા પાછળનું મુખ્ય કારણ હાઉસિંગ ફાઇનાન્સ કંપનીઓ લિક્વિડીટીની સમસ્યાનો સામનો કરી રહી હોવાનું અને વધુ કેટલીક ફાઇનાન્સ કંપનીઓ નાણાકિય તંગીમાં હોવાની અફવાનું હતું. સપ્તાહના પ્રારંભમાં સુગર શેરોમાં જોવાયેલી રેલી પર પાણી ફરી વળ્યું હતું તો બેન્કિંગ શેરોમાં મંદીવાળાનું હમેરિંગ રહ્યું હતું. આ ઉપરાંત મોટું દેવા ભાર ઘરાવતી કંપનીઓ- ગ્રૂપના શેરોમાં પણ ભારે વેચવાલી જોવા મળી હતી.